Espresso

Espresso on täyteläinen ja pieni kahvijuoma, joka uutetaan hienosta kahvijauheesta korkealla paineella. Tuloksena on noin 30 millilitraa valmista kahvia. Espressosta valmistetaan myös muita kahvijuomia.

 Historia 
Espresso kehitettiin Italiassa alun perin kahviloiden käyttöön. Ensimmäisen espressokeittimen patentoi milanolainen Luigi Bezzera 1900-luvun alussa. Vuonna 1948 Achille Gaggia kehitti ensimmäisen nykyaikaisen espressokeittimen. Nykyisin espressoa voidaan valmistaa myös kotikeittiöissä, mutta kaikkein laadukkain espresso vaatii edelleen kalliit ammattilaislaitteet.

 Valmistus ja ominaisuudet 
Espressoa valmistetaan espressokeittimellä, joka kuumentaa veden ja puristaa sen suodatinkahvaan tampatun kahvijauheen läpi suurella paineella.

Jauhe on tehty usein espressopavuista tai tummapaahtoisista kahvipavuista. Pavut jauhetaan hienoiksi, mutta kuitenkin niin että jauhepartikkelit pystyy vielä erottamaan sormien välissä.

Eräs määritelmä tyypilliselle kupilliselle italialaista espressoa on 5–8 grammaa kahvijauhetta, 85–95 celsiusasteeseen kuumennettu vesi, 7–11 baarin paine sekä 25–35 sekunnin uuttamisaika. Optimaalinen kahvin määrä normaalissa kupillisessa on 25–30 millilitraa, mutta henkilökohtaisen maun mukaan kuppiin voidaan valuttaa 15–50 millilitraa.Petracco, Marino (Espresso Coffee: The Science of Quality, 2005), luku 8, ”The cup”, s. 310–311.

Kahvin on tarkoitus valua suuttimesta ohuena mutta yhtenäisenä norona. Tipoittain valuminen voi johtua liian hienoksi jauhetuista pavuista tai liian tiiviiksi tampatusta jauheesta suodatinkahvassa. Liian runsas valuminen voi johtua liian karkeasta tai löysäksi jätetystä jauheesta.Davids 2013, luku ”11. Espresso at Home.”

Täyteläisin kahvi valuu suuttimesta ensin. Uuttamisen jatkuessa kahvi muuttuu koko ajan laihemmaksi ja kitkerämmän makuiseksi. Halutun maun saavuttamiseksi uuttaminen lopetetaan oikeassa kohdassa. Espressokahvin makua arvostetaan siksi, että nopeasti kahvijauheen läpi puristettu vesi kerää kahvista sen parhaat maut, mutta ei ehdi kerätä epätoivotun makuisia ainesosia. Espressokahvi nautitaan myös aina tuoreena.Davids 2013, luku ”10. The Espresso Side of It.”

Espresson pinnalle muodostuu vaahto eli crema. Laadukkaan espresson crema muistuttaa tiikerin turkin väritystä, ja sen kuuluu kestää vähintään pari minuuttia. Väärin uutetun espresson crema voi olla liian vaalea tai tumma, epätasainen tai lyhytikäinen. Cremalla on esteettinen merkitys, ja se myös estää kahvin aromeja haihtumasta.Petracco, Marino (Espresso Coffee: The Science of Quality, 2005), luku 8, ”The cup”, s. 291, 301.

Laadukkaassa espressossa on karvaanmakea maku, jossa on aluksi hieman hapokkuutta. Etelä-Euroopassa suositaan karvautta hallitsevana makuna, ja Pohjois-Euroopassa makeutta.Petracco, Marino (Espresso Coffee: The Science of Quality, 2005), luku 8, ”The cup”, s. 302–303. Italiassa espresso silti yleensä makeutetaan sokerilla. Hunaja sen sijaan menettää espressossa makeutensa.

Espresso nautitaan tavallisesti pienestä, 60–90 millilitran espressokupista.

Espressossa on kofeiinia alle 100 milligrammaa per kuppi, ja rasvoja 2 milligrammaa yhtä millilitraa kohti.

 Erilaisia tarjoilumuotoja 

Erilaisia espressokahvin muunnelmia on sadoittain, sillä kaikkia muunnelmia (nimetään pääosin adjektiivein, esimerkiksi pitkä, kuuma tai suuressa kupissa) voidaan sekoittaa keskenään, jolloin syntyvällä espressotyypillä saattaa olla hyvin pitkä nimi.

Caffè espresso (pika) eli normaali espresso, noin 30–40 ml. Nautitaan sellaisenaan.
Caffè ristretto (kiristetty) on lyhyt/pieni espresso, noin 20–25 ml. Jauhetta käytetään yhtä paljon kuin normaalissa espressossa, mutta vettä menee vähemmän. Kahvi jauhetaan hienommaksi, jotta uuttoaika olisi suunnilleen sama kuin espressossa.
Caffè lungo (pitkä) on espresson pidempi versio, noin 60 ml. Sen konsentraatio on tavallista espressoa alhaisempi, koska veden määrä on suurempi mutta jauheen määrä sama.
Caffè doppio (tupla) on kaksi espressoa yhdessä kupissa. Sekä jauheen että veden määrä on kaksinkertainen.
Caffè romano (roomalaisittain) on espresso, joka tarjotaan kupissa johon on hierottu sitruunankuorta. Sitruunankuoren palanen seuraa usein mukana.
Caffè all'Americana (amerikkalaisittain tai pelkästään caffè americano) on espressokahvi, johon lisätään jälkeenpäin kiehuvan kuumaa vettä. Se tarjoillaan suuressa kupissa, joka on suomalaisittain tavallisen kahvikupin kokoinen. Kahvin vieressä tarjoillaan kupillinen kiehuvan kuumaa vettä. Nämä sekoitetaan mielen mukaan. Tämä on eri kuin Lungo eli pitkä kahvi.
Caffè corretto (korjattu) on espresso, joka on terästetty grappalla tai muulla väkevällä viinalla.
Caffè macchiato (liattu) on espresso, johon on lisätty hieman höyrytettyä maitoa.
Caffè schiumato (vaahdotettu) on espresso johon on lisätty vaahdotettua maitoa.
Caffè decaffeinato (ilman kofeiinia). Valmistetaan kofeiinittomasta kahvista.

 Espressopohjaisia kahvijuomia 
 Cappuccino – espresso, höyrytettyä maitoa ja maitovaahtoa. Tarjoillaan posliinikupista.
 Caffe latte – tuplaespresso sekä 3/4-osaa kevyesti vaahdotettua maitoa. Tarjoillaan perinteisesti korkeasta lasista.
 Latte macchiato (liattu maito) – kevyesti vaahdotetun maidon päälle kaadetaan espresso. Tarjoillaan perinteisesti korkeasta lasista.

 Espressokahvin tuottajia 

 Suomalaisia pienpaahtimoita 
Cafetoria
Kaffa Roastery
Helsingin Kahvipaahtimo
Turun Kahvipaahtimo
Warrior Coffee
Good Life Coffee Roasters
Rost & Co

 Muun maalaisia tuottajia 
Caffè Mauro
Gevalia
Illy
Lavazza
Mokaflor
Nescafé
Rombouts & Malongo
Romcaffè
Segafredo
Zoégas

Lähteet



 Viitteet 

 Aiheesta muualla 

Luokka:Kahvijuomat
Luokka:Seulonnan keskeiset artikkelit